
Anotacija. Nagrinėjama, kokią įtaką vandens kokybei turi ant skirtingų medžiagų vamzdžių vidinių sienelių susidariusios nuogulos. Aptariama, kokios vandentiekio sistemoje dėl nuogulų susidarymo iškyla problemos. Eksperimentiniais tyrimais, sumontavus stendą, kurį sudaro skirtingų medžiagų (cinkuoto plieno, seno plieno ir polietileno (PE)) vamzdžių sistema, kuria cirkuliuoja vanduo iš vandentiekio, paruošto Antavilių vandens ruošimo įrenginiuose, nustatyta, kad vandens kokybei didelės įtakos turi vamzdyno medžiaga ir vandens užsistovėjimo trukmė vamzdyne. Vandens kokybė buvo blogiausia seno plieno vamzdyne, geriausia PE vamzdyje. Nustatyta, kad vamzdžių nuogulose mikroorganizmų biomasės kiekis, kuris vertinamas ChDSCr (cheminės deguonies bichromatinės oksidacijos) rodikliu, turi tendenciją didėti, ilgėjant vandens užsistovėjimo trukmei vamzdyne. Mažiausios ChDSCr reikšmės nustatytos PE vamzdžio nuogulose, o didžiausios – cinkuoto plieno.

Reikšminiai žodžiai: nuogulos, bioplėvelė, bendroji geležis, manganas, drumstumas, vandens kokybė.

Įvadas

Vanduo, paruoštas vandens ruošimo įrenginiuose iki normos reikalavimų, tekėdamas vamzdynais gali pakeisti savo savybes (Ignatavičius et al. 2009; Mažeikienė et al. 2008; Schwitzguebel et al. 2009; Valentukevičienė 2008; Valentukevičienė 2009) dėl sąveikos su vamzdynu, de-zinfekanto likučio praradimo ir dėl reakcijų su kitais organiniais ir neorganiniais junginiais (Ramirez et al. 2009). Vandens kokybei didelę įtaką turi ant vamzdžių vidinių sienelių susidariusios nuogulos (Echeverria et al. 2009), kurios pagal kilmę ir rūšį gali būti skirstomos į gurvulines, biologines, dugnines ir ištisines (Sakalauskas et al. 2007).

Gurvulinių nuogulų susidarymo priežastis – plieninių ir ketinių vamzdžių korozija. Korozinį aktyvumą lemia vandens temperatūra, pH, šarmingumas, ištirpusio deguonies koncentracija, vandens tekėjimo greitis (McNeill et al. 2002). 

Bioplėvelės formavimasis yra glaudžiai susijęs su vamzdyno medžiaga, jo paviršiaus savybėmis, tokiomis kaip šiurkštumas, paviršiaus energija, „biologinė trauka“. Cheminės ir hidraulinės vandens srovės savybės gali paveikti bioplėvelės vystymąsi (Tsvetanova 2006). Bio-plėvelėje paprastai vyrauja heterotrofinės bakterijos, grybai, pirmuonys, nematodai (apvaliosios kirmėlės) ir vėžiagyviai (Payment et al. 2004). Bioplėvelė būna plona – storis nuo 10 iki 30 µm (Srinivasan et al. 2008). Mikroorganizmai gali vystytis ir korodavusio vamzdžio gumburėliuose (Payment et al. 2004).

Dėl nuogulų ant vidinių vamzdynų sienelių susidarymo, atsiranda geriamojo vandentiekio sistemoje problemų: geležies išsiskyrimas iš korodavusio vamzdžio gali pakeisti vandens spalvą, skonį ir kvapą (Christian et al. 2008; Echeverria et al. 2009; Sarin et al. 2004; Tsvetanova 2006), sąveika su bioplėvele gali paveikti mikrobiologinę vandens kokybę, gali susidaryti palankios sąlygos patogeninių mikroorganizmų vystymuisi (Payment et al. 2004; Tsvetanova 2006), mažėja vamzdyno pralaidumas (Echeverria et al. 2009), korodavusio vamzdžio nuogulos gali sumažinti chloro dioksido (ClO2), kuris naudojamas kaip dezinfekantas, kiekį (Zhang et al. 2008).

Eksperimentais nustatyta, kad skirtingų medžiagų vamzdynuose susidaro skirtingos kokybės ir kiekybės nuogulų sluoksniai (Christian et al. 2008; Echeverria et al. 2009). Gelžbetoninių, ketaus ir plieno vamzdyne susidaro trys pagrindinės nuogulų rūšys: rudosios nuogulos susidaro visame vamzdyne; nuogulų gumburėliai susidaro ant plieninio vamzdžio paviršiaus; baltosios nuogulos susidaro tik tam tikrose vamzdyno vietose (Echeverria et al. 2009). Polivinilchlorido (PVC) ir ketaus vamzdynų medžiaga skirtingai veikia mangano nuosėdų susidarymą, PVC medžiagos vamzdyne mangano kiekiai didesni ir vandens spalva juodesnė, nei įprasta. Elektroniniu mi-kroskopavimu buvo nustatyta, kad manganas įsiskverbia į geležies gumburėlius ir todėl ne taip lengvai patenka į vandens srovę. PVC vamzdžių nuogulose mangano procentinis kiekis didesnis negu ketaus vamzdžio nuogulose (Cerrato et al. 2006). Tyrimais nustatyta, kad geležies koncentracija turi tendenciją didėti, o mangano koncentracija – mažėti didėjant nuotoliui nuo vandens ruošimo įrenginių (Gražulevičienė et al. 2009).

Tyrimų metodika

Eksperimentinių tyrimų tikslas – nustatyti vamzdynų nuogulų įtaką vienodo ilgio, bet skirtingų medžiagų vandentiekio vamzdyne. 

Eksperimentas atliekamas laboratorinėmis sąlygomis, sumontavus stendą (1 pav.) Vilniaus Gedimino technikos universiteto (VGTU) Vandentvarkos mokomojoje laboratorijoje. Eksperimentui taikomas vandens tekėjimo režimas panašus į vandens tekėjimo režimą gamybinėmis sąlygomis. Stendą sudaro skirtingų vamzdžių (cinkuoto plieno, seno plieno ir polietileno (PE)) vamzdžių (4, 5, 6, 7) sistema, kuria cirkuliuoja vanduo iš vandentiekio, paruošto Antavilių vandens ruošimo įrenginiuose. Reguliuojamąja armatūra (1) nustatomas vienodas tekėjimo greitis 0,3 m/s visuose vamzdžiuose. Kad laboratorinėmis sąlygomis vandens tekėjimo režimas būtų panašus į vandens tekėjimo režimą gamybinėmis sąlygomis, 4, 5, 6 vamzdžiuose imituojamas nakties režimas, uždaromąja armatūra (2) sustabdomas vandens tekėjimas. Vamzdyne vanduo paliekamas 16 valandų, likusias 8 valandas vanduo cirkuliuoja. Vamzdyje Nr. 7 vanduo teka visą parą. Ištekėjęs iš vamzdžių vanduo surenkamas talpoje (8), iš kurios išteka į nuotakyną.

Vandens mėginiai iš vamzdynų imami iš karto po nakties režimo, atsukus uždaromąją armatūrą (2). Tyrimais nustatomi šie vandens rodikliai: bendrosios geležies ir mangano koncentracijos, drumstumas, ChDSCr (cheminio deguonies bichromatinės oksidacijos). Bendrosios geležies ir mangano koncentracijos nustatomos fotometriniu metodu, naudojant „MERCK“ sistemos „Aqua-quant“ testus. Drumstumas nustatomas spektrofotometru, kuriuo išmatuojama absorbcija, bangos ilgis 550 nm.

 Drumstumas apskaičiuojamas pagal formulę:

čia: D – drumstumas, DV; A – absorbcija; F – faktorius, F = 101.

Mikroorganizmų biomasei įvertinti taikomas ChDSCr metodas. Mėginiai imami, kai iš vamzdyno išleidžiamas vanduo. Tuomet išardomos movos (4) ir naudojantis strypu, ant kurio pritvirtintas minkštas, lanksčios medžiagos, atitinkančios vamzdžių vidinį skersmenį, kamštis, paimami mėginiai. Strypas prakišamas pro vamzdį ir traukiama per visą jo ilgį. Ant strypo pritvirtintas kamštis švelniai nuvalo nuo vamzdžių sienelių susidariusias nuogulas. Nuo kamščio nuogulų likučiai nuplaunami 30 ml distiliuoto vandens. Mėginiams nustatomas ChDSCr rodiklis, naudojant „ECO VELP SCIENTIFICA“ termoreaktorių. ChDSCr rodiklis apskaičiuotas pagal formulę:

čia: b – amonio geležies sulfato tirpalo tūris, sunaudotas distiliuoto vandens mėginio titravimui, ml; a – amonio geležies sulfato tūris, sunaudotas titruojant tiriamojo vandens mėginį, ml; N – geležies amonio sulfato tirpalo normalinė koncentracija; N = 0.125; X – tiriamojo vandens mėginio tūris, ml; F – faktorius Moro druskos koncentracijai patikslinti, F = 20/n; čia n – Moro druskos kiekis (ml), reikalingas nutitruoti tirpalui (10 ml 0,25 N kalio dichromato + 100 ml distiliuoto vandens + 30 ml koncentruotos sieros rūgšties).

Visi mėginiai tirti 2009-11–2010-02 laikotarpiu VGTU Vandentvarkos mokomojoje laboratorijoje. 

1 pav. Eksperimentinis stendas: 1 – reguliuojamoji armatūra; 2 – uždaromoji armatūra; 3 – išardomosios movos; 4, 7 – PE vamzdžiai; 5 – cinkuoto plieno vamzdis; 6 – seno plieno vamzdis; 8 – iš vamzdžių ištekančio vandens surinkimo talpa
Tyrimų rezultatai

Paėmus vandens mėginius iš skirtingų medžiagų vamzdžių, buvo atlikta jų analizė. 2 pav. pateiktas bendrosios geležies priklausomybės nuo vandens užsistovėjimo trukmės vamzdyne grafikas.

2 pav. Bendrosios geležies priklausomybės nuo vandens užsistovėjimo trukmės grafikas

Iš 2 pav. grafike pateiktų rezultatų matyti, kad bendrosios geležies kiekis PE ir cinkuoto plieno vamzdžiuose buvo panašus (0,11–0,17 mg/l) ir neviršijo higienos normos HN24:2003 reikalavimų (0,2 mg/l). Tačiau seno plieno vamzdyje bendrosios geležies kiekis buvo daug kartų didesnis (2,81–4,81 mg/l), palyginti su mėginiais iš PE ir cinkuoto plieno vamzdžių, ir apie 20 kartų viršijo higienos normos reikalavimus. Iš grafiko matyti, kad didėjant vandens užsistovėjimo laikui vamzdyne, didėja bendrosios geležies koncentracija vandenyje. Didelį bendrosios geležies kiekį seno plieno vamzdyje lemia korozija, paveikusi vamzdį.

Bendrosios geležies kiekis vandenyje priklauso nuo vandens drumstumo (3 pav.). Iš 3 pav. grafiko matyti, kad priklausomybė tarp bendrosios geležies kiekio ir drumstumo yra logaritminė, kurios lygti                            y = 1,3006ln(x) - 0,0302, čia x = D – drumstumas. Kuo didesnis vandens drumstumas, tuo didesni bendrosios geležies kiekiai vandenyje.

[image: image5.png]y=13006InG)-0.0302 L]
< R2=0923 12
) -
o
- 1.0

=
g 3
: - 08 &
S %
S 3 g
% s 0.6 Z
= 0004324 0.041x-+0.1816 o2
2 2 R2=00.9528 =
Z -
=] Ly

! 0.2

o f 0.0

0 10 20 30 40 50

Drumstumas, DV

*  Gelezis = Manganas

Gelezig — .- — Manganas




3 pav. Bendrosios geležies ir mangano priklausomybė nuo drumstumo

Mangano kiekiai vandens mėginiuose turėjo tendenciją didėti, ilgėjant vandens užsistovėjimo trukmei vamzdyne (4 pav.). Didžiausi mangano kiekiai buvo seno plieno vamzdyje (0,64–1,26 mg/l), o mažiausi – cinkuoto plieno vamzdyje (0,06–0,30 mg/l). PE vamzdyje mangano kiekis svyravo nuo 0,23 mg/l iki 0,85 mg/l. Visuose mėginiuose mangano kiekiai viršijo higienos normos reikalavimus (0,05 mg/l). 

Iš 3 pav. grafike pateiktų reikšmių matyti, kad mangano priklausomybė nuo drumstumo yra polinominė, kurios lygtis y = -0,0004x2 + 0,041x + 0,01816, čia x = D – drumstumas.

Vamzdžių nuogulų mėginiams buvo nustatomas ChDSCr (cheminės deguonies oksidacijos) rodiklis, kuris įvertina mikroorganizmų biomasės kiekį nuogulose. Gautieji duomenys pavaizduoti 5 pav.

4 pav. Mangano priklausomybės nuo vandens užsistovėjimo trukmės grafikas

5 pav. ChDSCr priklausomybės nuo vandens užsistovėjimo trukmės grafikas

Iš 5 pav. grafike pateiktų reikšmių matyti, kad visuose vamzdžiuose ChDSCr reikšmės didėja, ilgėjant vandens užsistovėjimo vamzdyne trukmei. Kai vandens užsistovėjimo laikas buvo 126 ir 140 h, ChDSCr reikšmės PE vamzdyje (64,6 mg O2/l ir 41,9 mg O2/l) buvo panašios kaip ir seno plieno vamzdyje (63,2 mg O2/l ir 39,4 mg O2/l). Tačiau pailgėjus trukmei, PE vamzdyje ChDSCr rodiklis keitėsi nežymiai (40,1–69,5 mg O2/l), o seno plieno vamzdyje padidėjo apie 3 kartus (138,2–146,5 mg O2/l). Cinkuoto ir seno plieno vamzdžiuose ChDSCr reikšmės, pasiekus užsistovėjimo laiką, ilgesnį nei 230 h, yra panašios. Cinkuoto plieno vamzdyje ChDSCr reikšmės visą eksperimento laikotarpį buvo panašios, reikšmių vidurkis yra 130,8 mg O2/l.

Išvados

1. Seno plieno vamzdyje vandens kokybė buvo blogiausia. Geležies (2,81–4,81 mg/l) ir mangano (0,64–1,26 mg/l) kiekiai viršijo higienos normos reikalavimus. Vanduo buvo drumstas, rusvos spalvos. Didelę įtaką vandens kokybei turėjo korozija, kuri yra paveikusi vamzdį. 

2. PE ir cinkuoto plieno vamzdžiuose geležies kiekiai buvo panašūs (0,11–0,17 mg/l), tačiau mangano kiekis PE vamzdyje (0,23–0,85 mg/l) buvo kelis kartus didesnis nei cinkuoto plieno vamzdyje (0,06–0,30 mg/l).

3. Mikroorganizmų biomasės kiekis, kuris vertinamas ChDSCr rodikliu, mažiausias buvo PE vamzdžio nuogulose (40,1–69,5 mg O2/l), o didžiausias cinkuoto plieno vamzdžio nuogulose (86,6–156,7 mg O2/l). Pastebėta, kad vandeniui ilgiau užsistovint vamzdyne, didėja mikroorganizmų biomasės kiekis.

4. Siekiant išvengti vandens kokybės pablogėjimo, rekomenduojama senus vandentiekio vamzdynus renovuoti. Tinkamiausias būdas – senus vamzdynus pakeisti geresnių savybių medžiagų vamzdynais (pvz., PE).

The Carry of scales in different materials pipeline
V. Verikienė, M. Valentukevičienė, A. Amosenkienė

Summary

Experimental investigation was carried out in experimental laboratory scaled equipment at the laboratory of Water Management Department of VGTU. Experimental pipelines consists of different materials (galvanized steel, old steel and polyethylene (PE)) pipe system that circulates drinking water supplied by the municipal water company. Water and pipeline scales samples were collected from each pipe. Parameters have been measured: total iron and manganese concentrations, turbidity, chemical oxygen demand (CODCr). Results showed that the worst water quality was in old steel and the best in PE pipe. The biomass was evaluated by the CODCr method and it was highest in galvanized steel pipeline scales. The obtained results also showed that the biomass has a tendency to increase along with the water stagnation in pipeline.

Keywords: scales, biofilm, iron, manganese, turbidity, water quality.

